**Vera Miettinen** (s. 1984) on suomalainen rikos- ja oikeustoimittaja, kirjailija sekä Deadline Kustannuksen perustaja ja toimitusjohtaja. Lisäksi Miettinen käsikirjoittaa ja toimittaa rikosaiheisia podcasteja sekä tv-dokumentteja.

Lapsuus ja nuoruus
------------------

Vera Miettinen syntyi vuonna 1984 ja vietti nuoruutensa Töölössä ja Vuosaaressa. Miettisen vanhemmat erosivat hänen ollessa 7-vuotias, koska hänen isänsä oli väkivaltainen äitiä kohtaan. Miettisen lapsuus oli kuitenkin turvallinen, koska yksinhuoltajaäiti piti hyvää huolta Verasta ja tämän veljestä.  Isä menehtyi aivoinfarktiin vuonna 2020, ja veli tapaturmaisesti Tapaninpäivänä 2015.

Miettinen pärjäsi peruskoulussa ala-asteella hyvin ja sai erinomaisia arvosanoja. Tehtaanpuiston yläasteella Miettisen motivaatio koulunkäyntiin kuitenkin heikkeni. Hän vietti aikaansa mieluummin kavereiden kanssa kuin koulunpenkillä ja kiinnostui päihteistä. Ystäväporukassa käytettiin huumeita, mutta Miettisen omat huumekokeilut eivät johtaneet riippuvuuteen. Hän selvisi vaikeista ajoista uskomalla, että elämässä odotti jotain suurempaa ja merkityksellistä.

Ura
---

Vera Miettinen opiskeli media-assistentiksi Helsingin tekniikan alan oppilaitoksessa Heltechissä, pääaineenaan valokuvaus. Siellä hän suoritti myös kurssin toimittajan työstä ja kiinnostui samalla journalismista. Vuonna 2009 Miettinen kävi Laajasalon opiston vuoden mittaisen toimittajalinjan ja työskenteli pitkään muun muassa Tekniikan Maailmassa, Journalisti-lehdessä ja Alibissa. Miettinen on toiminut yrittäjänä vuodesta 2013 asti. 

Alibille työskennellessään Miettinen tapasi satoja rikoksentekijöitä, uhreja sekä viranomaisia. Nuoruutensa Töölössä ja Vuosaaressa asunut Miettinen oli tottunut kohtaamaan eri taustaisia ihmisiä, ja työnteko Alibille vahvisti tätä taitoa entisestään. Uransa aikana Miettinen on haastatellut muun muassa Keijo Vilhusta, Jari Aarniota, Lauri "Late" Johanssonia, ja Janne "Nacci" Tranbergiä.

Miettinen sai ensikosketuksen kirja-alaan jo lapsena, kun hänen äitinsä työskenteli WSOY:llä graafisena suunnittelijana. Miettinen vietti usein aikaa äidin työpaikalla. 2000-luvun alussa äiti ryhtyi yrittäjäksi, ja Miettinen auttoi häntä taittohommissa. Idean kustantamon perustamisesta Miettinen sai vuonna 2016, kun hän näki, miten paljon ihan tavallisten ihmisten tarinoita ei mahduttu kertomaan aikakauslehtien sivuilla. Rikosaiheisiin erikoistunut Deadline Kustannus perustettiin vuonna 2020. Samana vuonna kustantamo julkaisi Miettisen esikoisteoksen *Eerikan*. Kirja kertoo vuonna 2012 murhatun Vilja-Eerika Tarkin tarinan, ja se on bestseller yli 60 000 myydyllä kirjalla.

Yksityiselämä
-------------

Vapaa-aikansa Miettinen viettää perheensä kanssa sekä sijoittaen ja urheillen. Lisäksi hän tekee vapaaehtoistyötä Suomen Mielenterveys ry:n sekä Punaisen Ristin koordinoimassa Sekasin-chatissä.

Teokset
-------

* *Eerika*. Helsinki: Deadline Kustannus, 2020. ISBN 978-952-7396-05-6.

Podcastit
---------

* *Ex-jengipomo Keijo Vilhusen elämä*. Yle, 2020.
* *8 rikosta alamaailmasta*. Storytel, 2021 ja 2022.
* *Selvittämättömät*. Yhdessä Linda Rantasen kanssa. Iltalehti, 2021.
* *Selvitetyt*. Supla+, 2021.
* *Sorretut*. Storytel, 2021.
* *Rikollisen profiili*. Yle, 2022.
* *Vera Miettinen ja rikollisopomot*. Supla, 2022.
* *Vera Miettinen ja rikollisjengit*. Supla, 2023.

Lähteet
-------

1. 1 2 3  Erho, Nina: Rikostoimittaja Vera Miettinen oli jo luopua journalistin urasta. Nyt hänellä on kasvava media-alan yritys. Miten ihmeessä? *Journalisti*.  11.11.2022.
2. 1 2  Moona Laakso: Huumeita ja kymppitonnien velat ulosotossa – rikostoimittaja Vera Miettinen on entinen "villi nuori", josta tuli menestyskirjailija ja kustantamon johtaja *Ilta-Sanomat*.  7.2.2022. Viitattu 24.7.2023.
3. 1 2 3 4  Lehtonen, Jenna: Kirjakustantamon perustanut rikos- ja oikeustoimittaja Vera Miettinen : "Muistan nuoruudestani ne hetket, kun mietin, ettei tämä ole sitä, mitä haluan" *Itä-Helsinki*.  22.11.2022.
4. 1 2  Laakso, Moona: Huumeita ja kymppitonnien velat ulosotossa – rikostoimittaja Vera Miettinen on entinen "villi nuori", josta tuli menestyskirjailija ja kustantamon johtaja *Ilta-Sanomat*.  7.2.2022. Viitattu 24.7.2023.
5. ↑  Rantanen, Linda: "On ihme, että selvisin kahdeksannelta luokalta" – Vera pyöri huumeporukassa ja oli ulosottokierteessä, kunnes keksi unelma-ammatin *www.iltalehti.fi*.  8.4.2022. Viitattu 24.7.2023.
6. ↑  Kuusivuo, Sara: Rikostoimittaja, kustantamoyrittäjä ja äiti – Vera Miettinen kehottaa unelmoimaan isosti *Stori by Sara*.  5.6.2021.
7. ↑